Man verdrink voor vriende in plaasdam | Netwerk24
Man verdrink voor vriende in plaasdam
Deur Ané van Zyl 30 November 2020 17:13
Nog 'n familie sal 'n leë stoel om die Kerstafel hê nadat 'n 19-jarige man Sondag in 'n plaasdam naby die Paarl verdrink het ten aanskoue van sy vriende en ander mense op die wal.
Hy was een van vier vriende wat in die dorp woon en wat na die dam gekom het om met hul kano in die water te baljaar, lui 'n verklaring van die Drakenstein Plaaswag.
Philip Kahan, van 'n plaas op die Keerweerder-pad, het Sondagmiddag die nooddienste ontbied toe hy deur plaaswerkers vertel is dat iemand in die moeilikheid in die dam is.
Die man het volgens die plaaswag tot in die middel van die dam met die kano gevorder, waar dit omgeslaan en hy verdrink het. Dit het gebeur voor kinders wat ook by die dam was.
Volgens inligting kon hy nie swem nie.
Die dam waarin die 19-jarige man verdrink het. Foto: Facebook/Drakenstein Farm Watch
Lede van die plaaslike gemeenskap op die damwal nadat die man verdrink het. Foto: Facebook/Drakenstein Farm Watch
Polisielede en ander nooddienswerkers by die dam. Foto: Facebook/Drakenstein Farm Watch
"Die plaaswag se reddingspan was binne minute op pad na die plaas met behulp van die aanwysings wat Kahan gestuur het.
"Die kinders het aan die reddingspan gesê wat gebeur het en waar. Dit was toe duidelik dat geen redding moontlik is nie, want die tyd was reeds te min om die man, wat nog onderwater was, by te bring."
Volgens inligting is daar byna twee uur gewag vir duikers om op te daag, terwyl honderde mense langs die wal gestaan het.
"'n Span duikers van die polisie het hom uit die diep kant van die dam gaan haal. Dit het ongeveer sewe minute geneem.
"Die hele gebeurtenis het 'n diep en traumatiese uitwerking op reddingspanne en die plaasgesinne," sê die plaaswag.